[Sanctissimo Patri et Domino Eugenio divina electione Reverendissimo Pontifici et summo G. Lemovicensis, et Lambertus Engolismensis, indigni et inutiles Ecclesiæ Dei Ministri salutem, et piæ devotionis obsequium, et debitam subjectionem. Controversia, quæ inter Cluniacenses Monachos et Clericos de Rocaboviscurti, super Ecclesia illius loci, in vestra præsentia agitata est, et diligenter audita, atque studiosius inquisita; quoniam ex utriusque partis confessione Monachos in possessione ipsius Ecclesiæ fuisse cognovistis, auctoritate sanctæ Paternitatis vestræ rationabili æquitate sic judicata est, ut si ipsi Monachi duobus aut tribus idoneis testibus probare possent, quod Clerici, qui tunc erant in ipsa Ecclesia, Monachos de possessione præfatæ Ecclesiæ violenter expulerint, ipsa eis possessio restituatur. Itaque ex Mandato sanctæ sublimitatis vestræ Cluniacenses Monachos ex superabundanti, et ejusdem Ecclesiæ Clericos ad certam diem et locum convocavimus, et productis in medio testibus, quantum debuimus, separatim et diligenter auditis, et rationabiliter inquisitis et examinatis, ipsi testes, qui Monachi erant, per easdem syllabas et verba juraverunt super sancta Evangelia in nostra præsentia, quod Clerici, qui tunc erant in ipsa Ecclesia, quos nominatim expresserunt, Monachos quos similiter nominaverunt, se videntibus et audientibus, de ipsa Ecclesia violenter expulerunt, sicut completa sunt in vestra præsentia. De cætero valeat sancta Paternitas vestra in Domino multis diebus, qui vos consolari dignetur in tribulationibus, quas pro amore ejus patimini, etc. absque data.]